CELEX: 52021PC0681
Language: fi
Date: 2021-11-05
Title: Ehdotus NEUVOSTON TÄYTÄNTÖÖNPANOPÄÄTÖS täytäntöönpanopäätöksen (EU) 2018/593 muuttamisesta direktiivin 2006/112/EY 218 ja 232 artiklasta poikkeamisen keston ja soveltamisalan osalta

EUROOPAN KOMISSIO
            Bryssel 5.11.2021
            COM(2021) 681 final
            2021/0357(NLE)
            
            Ehdotus
            NEUVOSTON TÄYTÄNTÖÖNPANOPÄÄTÖS
            täytäntöönpanopäätöksen (EU) 2018/593 muuttamisesta direktiivin 2006/112/EY 218 ja 232 artiklasta poikkeamisen keston ja soveltamisalan osalta
            
               
         
         
            
               PERUSTELUT
            
            
               Neuvosto voi yhteisestä arvonlisäverojärjestelmästä 28 päivänä marraskuuta 2006 annetun direktiivin 2006/112/EY
                  1
               , jäljempänä ’alv-direktiivi’, 395 artiklan 1 kohdan nojalla antaa yksimielisesti komission ehdotuksesta jäsenvaltiolle luvan soveltaa mainitun direktiivin säännöksistä poikkeavia erityistoimenpiteitä arvonlisäveron kantamisen yksinkertaistamiseksi tai tietyntyyppisten veropetosten tai veronkierron estämiseksi.
            
            
               Italian tasavalta pyysi komissiossa 31. maaliskuuta 2021 rekisteröidyllä kirjeellä lupaa poiketa edelleen alv-direktiivin 218 ja 232 artiklasta voidakseen jatkaa pakollisen sähköisen laskutuksen soveltamista. Nykyisen poikkeuksen voimassaolo päättyy 31. joulukuuta 2021. Pyynnössä pyydettiin myös laajentamaan neuvoston täytäntöönpanopäätöksellä (EU) 2018/593
                  2
                myönnettyä voimassa olevaa poikkeavaa toimenpidettä koskemaan verovelvollisia, jotka hyötyvät alv-direktiivin 282 artiklassa tarkoitetusta pieniä yrityksiä koskevasta vapautuksesta. Komissio antoi alv-direktiivin 395 artiklan 2 kohdan mukaisesti Italian tasavallan hakemuksen tiedoksi muille jäsenvaltioille 10. syyskuuta 2021 päivätyllä kirjeellä. Komissio ilmoitti 13. syyskuuta 2021 päivätyllä kirjeellä Italian tasavallalle, että sillä oli kaikki hakemuksen arvioimiseen tarvittavat tiedot.
            
            
               1.EHDOTUKSEN TAUSTA
            
            
               •Ehdotuksen perustelut ja tavoitteet
            
            
               Täytäntöönpanopäätöksen (EU) 2018/593 jälkeen Italian tasavalta otti käyttöön yleisen pakollisen sähköisen Sistema di Interscambio ‑laskutusjärjestelmän (SdI), mikä oli myös Italian vuoden 2017 kansallisesta uudistusohjelmasta 11 päivänä heinäkuuta 2017 annetun neuvoston suosituksen sekä samassa yhteydessä annetun Italian vuoden 2017 vakausohjelmaa koskevan neuvoston lausunnon
                  3
                mukaista.
            
            
               Italia toteaa, että tällä toimenpiteellä, jolla pyritään torjumaan veropetoksia ja -vilppiä, yksinkertaistamaan verosäännösten noudattamista, tehostamaan veronkantoa ja nykyaikaistamaan Italian tuotantoa ja vähentämään siten yritysten hallinnollisia kustannuksia, on saavutettu kaikki sille asetetut tavoitteet.
            
            
               Alv-petosten ja -vilpin torjunnan osalta toimenpide on parantanut verohallinnon valmiuksia, lyhentänyt alv-petosten ja -vilpin havaitsemiseen ja niihin reagoimiseen tarvittavaa aikaa ja antanut paremmat mahdollisuudet riskianalyyseihin. Lisäksi toimenpide on osoittautunut ennaltaehkäiseväksi toimenpiteeksi, sillä se on estänyt veronkiertoa ja petollista toimintaa verovelvollisten keskuudessa. 
            
            
               Vaikka ei olekaan mahdollista määrittää tarkkaan, miten paljon veroja on saatu perittyä suoraan pakollisen sähköisen laskutuksen käyttöönoton ansiosta, Italia on kuitenkin esittänyt joitakin arvioita. Sen arvioiden mukaan verotuloja on saatu noin 2 miljardia euroa suoraan sen seurauksena, että toimenpiteen käyttöönotto on parantanut alv-säännösten noudattamista, ja toimenpide on tuottanut epäsuorasti noin 580 miljoonan euron lisätulot välittömien verojen kantamisessa. Valvonnan ja täytäntöönpanon osalta vilpillisten alv-hyvitysten tunnistamisen ja lopettamisen ansiosta saatiin perittyä 945 miljoonan euron verotulot vuonna 2019. Lisäksi sähköistä laskutusta koskevien tietojen käyttö koko vuoden 2019 osalta on ollut olennaisen tärkeää sellaisten verovelvollisten tunnistamisessa, jotka eivät täytä ”esportatore abituale” ‑asemaa (tavanomaisen viejän asemaa) koskevia vaatimuksia (yli 1,3 miljardin euron menetykset väärin ilmoitettujen enimmäismäärien vuoksi). Käynnissä on myös muita prosesseja, jotka perustuvat siihen, että sähköistä laskutusta koskevat tiedot tarkistetaan vertaamalla niitä rajat ylittävien petostentorjunnan tietolähteiden (muun muassa Euroopan petostentorjuntaverkoston Eurofiscin tietojen) kanssa. Näin on myös voitu tunnistaa yrityksiä, jotka ovat osallistuneet yhteisön sisäisiin petollisiin menettelyihin vuoden 2019 viimeisten kuukausien ja vuoden 2020 välisenä aikana. Tunnistaminen perustuu olemattomia liiketoimia koskeviin laskutusvirtoihin, jotka ovat arvoltaan noin miljardi euroa.
            
            
               Pakollisen sähköisen laskutuksen toteuttamisella on yksinkertaistettu verosäännösten noudattamista, koska veroviranomaiset ovat sen ansiosta voineet antaa verovelvollisten saataville esitäytetyt osto- ja myyntitiedot, määräajoin tehtävän alv-selvityksen aikataulun, esitäytetyt vuosittaiset alv-ilmoitukset ja esitäytetyt maksulomakkeet, muun muassa tiedot maksettavista, hyvitettävistä tai palautettavista veroista (näitä palveluja tarjottaessa etusija annetaan sähköistä laskutusta käyttäville). Sähköisen laskutuksen avulla on voitu poistaa useita velvoitteita, kuten vaatimus ilmoittaa kotimaisia liiketoimia koskevat laskutiedot, vaatimus toimittaa ostoja koskevat Intrastat-ilmoitukset, velvoite antaa yksityiskohtaisia tietoja leasing- ja vuokrausyritysten tekemistä sopimuksista sekä velvoite ilmoittaa liiketoimista, joihin liittyy tavaroiden luovutuksia San Marinon tasavallasta Italiaan.
            
            
               Italian mukaan pakollisen sähköisen laskutuksen toteuttaminen on tuonut myös muita etuja, koska se on yksinkertaistanut laskutusprosessia sekä laskujen laatijoiden että niiden saajien kannalta ja antanut mahdollisuuden kehittää laskutukseen liittyviä palveluja, joiden avulla liiketoiminnan tuloksia, muun muassa kassavirtojen hallintaa, voidaan seurata reaaliaikaisesti. Pakollisesta sähköisestä laskutuksesta saadut tiedot ovat osoittautuneet erittäin hyödyllisiksi myös covid-19-pandemian yhteydessä, kun on analysoitu terveyskriisiin liittyviä talouden muutoksia ja toteutettu asianmukaisimpia tukitoimenpiteitä.
            
            
               Täytäntöönpanopäätöstä (EU) 2018/593 sovelletaan 31. joulukuuta 2021 saakka, minkä vuoksi Italia on pyytänyt lupaa poiketa edelleen alv-direktiivin 218 ja 232 artiklasta voidakseen jatkaa pakollisen sähköisen laskutuksen soveltamista.
            
            
               Pyynnössä esitetään myös toimenpiteen laajentamista koskemaan verovelvollisia, jotka hyötyvät alv-direktiivin 282 artiklassa tarkoitetusta pieniä yrityksiä koskevasta vapautuksesta. Italia katsoo, että soveltamisalan laajentaminen tehostaa alv-petosten ja -vilpin torjuntaa, koska se antaa veroviranomaisille kattavan kuvan kaikkien verovelvollisten liiketoimista. Lisäksi veroviranomaiset voivat valvoa, että edellä mainitun vapautuksen piiriin kuuluvien verovelvollisten liikevaihto jää alle kynnysarvon, jolloin viranomaiset voivat torjua verovilppiä, joka liittyy siihen, että verovelvolliset, jotka rikkovat laissa vahvistettuja edellytyksiä ja vaatimuksia olennaisilta osin, pääsevät tähän järjestelmään ja jäävät siihen.
            
            
               Pyydetty toimenpiteen soveltamisalan laajentaminen ei Italian mukaan aiheuta näille verovelvollisille huomattavaa hallinnollista rasitusta. Yli 10 prosenttia verovelvollisista, jotka hyötyvät alv-direktiivin 282 artiklassa tarkoitetusta pieniä yrityksiä koskevasta vapautuksesta, laskuttavat jo SdI:n kautta. Lisäksi Italian verohallinto on antanut maksutta kaikkien alv-velvollisten toimijoiden saataville erilaisia ratkaisuja sähköisten laskujen laadintaan ja lähettämiseen. Niihin kuuluvat tietokoneelle asennettava ohjelmistopaketti, jota voidaan käyttää sähköisen laskutuksen tiedostojen laatimiseen myös internetyhteyden puuttuessa ja tiedostojen lähettämiseen yksinkertaisesti lataamalla ne, sekä sovellus, joka voidaan asentaa mihin tahansa mobiililaitteeseen sähköisten laskujen laatimista ja lähettämistä varten. Lisäksi Italian verohallinto on antanut maksutta saataville digitaalisen tallennuspalvelun, joka mahdollistaa laskutustiedostojen arkistoinnin varmistaen samalla, että tiedostojen aitoutta, eheyttä ja luettavuutta koskevia vaatimuksia noudatetaan 15 vuoden ajan.
            
            
               Pk-yritykset hyötyisivät laskujen tulostus- ja arkistointikustannusten poistumisesta, laskujen laadintavirheisiin liittyvien riskien vähenemisestä sekä mahdollisuudesta käyttää useita Italian verohallinnon tarjoamia verkkopalveluja, joiden avulla verovelvolliset voivat käyttää laskutustietoja liiketoimintansa tulosten analysoimiseen.
            
            
               Ottaen huomioon poikkeuksen laaja soveltamisala ja sen ulottaminen koskemaan alv-direktiivin 282 artiklassa tarkoitetun pieniä yrityksiä koskevan vapautuksen piiriin kuuluvia verovelvollisia on tärkeää varmistaa, että toimenpidettä ja erityisesti sen vaikutuksia alv-petosten ja -vilpin torjuntaan ja verovelvollisiin, etenkin pk-yrityksiin, seurataan. Jos Italia haluaa jatkaa poikkeavaa toimenpidettä, sen olisi toimitettava kertomus toimenpiteen vaikutuksista yhdessä jatkamispyynnön kanssa. Kertomuksessa olisi arvioitava toimenpiteen tehokkuutta alv-petosten ja -vilpin torjunnassa ja veronkannon yksinkertaistamisessa. Lisäksi siinä olisi arvioitava toimenpiteen vaikutuksia verovelvollisiin, erityisesti pk-yrityksiin, ja selostettava yksityiskohtaisesti verovelvollisten hallinnollisen rasituksen ja säännösten noudattamisesta aiheutuvien kustannusten lisääntymistä. 
            
            
               
                  Luvan voimassaoloa ehdotetaan jatkettavaksi 31. joulukuuta 2024 saakka.
               
            
            
               •Yhdenmukaisuus muiden alaa koskevien politiikkojen säännösten kanssa
            
            
               Alv-direktiivin 218 artiklassa asetetaan paperi- ja sähköisessä muodossa olevat laskut samanarvoiseen asemaan, sillä artiklassa säädetään, että jäsenvaltioiden on hyväksyttävä laskuksi paperimuodossa tai sähköisessä muodossa olevat tositteet tai ilmoitukset. Alv-direktiivin 232 artiklan mukaan sähköisen laskun käyttö edellyttää vastaanottajan suostumusta. Italian toteuttama pakollinen sähköinen laskutus poikkeaa siis näistä kahdesta säännöksestä. 
            
         
         
            
               
                  Poikkeus voidaan myöntää alv-direktiivin 395 artiklan perusteella alv:n kannon yksinkertaistamiseksi tai tietyntyyppisten veropetosten tai veron kiertämisen estämiseksi. Koska poikkeava toimenpide on Italian toimittamien tietojen perusteella edistänyt sekä veropetosten ja -vilpin torjuntaa että veronkannon yksinkertaistamista, poikkeus on yhdenmukainen voimassa olevien säännösten kanssa. 
               
               
                  Pakollista sähköistä laskutusta koskeva poikkeus on myös linjassa Italian vuoden 2017 kansallisesta uudistusohjelmasta annetun neuvoston suosituksen
                     4
                   kanssa. Siinä suositellaan, että Italia toteuttaa vuosina 2017 ja 2018 toimia, joilla se muun muassa laajentaa sähköisen laskutuksen ja sähköisten maksujen pakollista käyttöä.
               
               
                  Komissio antoi vuonna 2020 tiedonannon Komission tiedonanto Euroopan parlamentille ja neuvostolle: Oikeudenmukaista ja yksinkertaista verotusta koskeva toimintasuunnitelma elpymisstrategian tueksi
                     5
                  . Yksi tässä toimintasuunnitelmassa kaavailluista toimista on komission lainsäädäntöehdotus alv:tä koskevien ilmoitusvelvoitteiden nykyaikaistamiseksi. Tässä yhteydessä aiotaan selvittää tarvetta laajentaa sähköistä laskutusta entisestään. Sen vuoksi poikkeava toimenpide on linjassa komission toimintasuunnitelman tavoitteiden kanssa. Yksi komission tulevan ehdotuksen tavoitteista on virtaviivaistaa kotimaisia liiketoimia koskevia nykyisiä ja tulevia raportointimekanismeja, muun muassa tällä poikkeavalla toimenpiteellä hyväksyttyä mekanismia.
               
            
            
               2.OIKEUSPERUSTA, TOISSIJAISUUSPERIAATE JA SUHTEELLISUUSPERIAATE
            
            
               •Oikeusperusta
            
            
               
                  Alv-direktiivin 395 artikla.
               
            
            
               •Toissijaisuusperiaate (jaetun toimivallan osalta) 
            
            
               
                  Koska ehdotuksen perustana on alv-direktiivin säännös, toissijaisuusperiaatetta ei sovelleta.
               
            
            
               •Suhteellisuusperiaate
            
            
               Ehdotus on suhteellisuusperiaatteen mukainen. Päätös koskee jäsenvaltiolle sen omasta pyynnöstä annettavaa lupaa, eikä siihen liity velvoitteita. 
            
            
               Pakollisen sähköisen laskutuksen käyttöönotto on sujunut hyvin aiheuttamatta erityisiä ongelmia. Italian toimittamien tietojen mukaan se on auttanut saavuttamaan alv-petosten ja ‑vilpin torjuntaa koskevat tavoitteet ja yksinkertaistanut samalla veronkantoa. 
            
            
               Italian esittämässä pyynnössä pyydetään toimenpiteen laajentamista koskemaan verovelvollisia, jotka hyötyvät pk-yrityksiä koskevasta vapautuksesta. Italia on toteuttanut useita toimenpiteitä helpottaakseen näiden verovelvollisten sopeutumista pakolliseen sähköiseen laskutukseen. Italian verohallinto on antanut maksutta käyttöön erilaisia ratkaisuja, kuten tietokoneille asennettavan ohjelmistopaketin ja mobiililaitteisiin tarkoitetun sovelluksen, joiden avulla verovelvolliset voivat helposti laatia ja lähettää sähköisiä laskuja. Näillä toimenpiteillä kevennetään kustannuksia, joita yrityksille aiheutuu nykyään laskujen laatimisesta ja käsittelystä, kuten tulostamisesta tai arkistoimisesta, sekä vähennetään virhemahdollisuuksia. 
            
            
               Lisäksi pakollinen sähköinen laskutus on antanut Italian verohallinnolle mahdollisuuden tarjota verovelvollisille erilaisia verkkopalveluja. On syytä muistaa, että yli 10 prosenttia verovelvollisista, jotka hyötyvät pk-yrityksiä koskevasta vapautuksesta, on jo vapaaehtoisesti valinnut sähköisen laskutuksen. Pakollisen sähköisen laskutuksen toteuttaminen antaa myös mahdollisuuden poistaa useita raportointivelvoitteita.
            
            
               Lisäksi pyydetty toimenpiteen soveltamisalan laajentaminen tehostaisi alv-petosten ja ‑vilpin torjuntaa, koska Italian veroviranomaisilla olisi kattava kuva kaikkien verovelvollisten laatimista laskuista. Laajentamisen ansiosta viranomaiset voisivat myös tunnistaa verovelvolliset, jotka rikkovat olennaisilta osin edellytyksiä ja vaatimuksia, joiden on lain mukaan täytyttyvä vapautuksen soveltamiseksi pk-yrityksiin.
            
            
               Poikkeus olisi rajattava ajallisesti. Jos Italia haluaa vielä jatkaa poikkeavaa toimenpidettä, pyynnön mukana on toimitettava kertomus toimenpiteen toimivuudesta ja tuloksekkuudesta, erityisesti pk-yrityksiin kohdistuvista vaikutuksista. 
            
            
               
                  Näin ollen erityistoimenpide on oikeassa suhteessa tavoitteeseen eli siihen nähden, että sillä on tarkoitus estää verovilppiä ja yksinkertaistaa veronkantoa.
               
            
            
               •Sääntelytavan valinta
            
            
               
                  Ehdotettu sääntelytapa: neuvoston täytäntöönpanopäätös. 
               
               
                  Alv-direktiivin 395 artiklan mukaan yhteisistä alv-säännöistä voidaan poiketa vain, jos neuvosto antaa siihen luvan yksimielisellä päätöksellä, jonka se tekee komission ehdotuksesta. Neuvoston täytäntöönpanopäätös on parhaiten soveltuva toimintatapa, koska se voidaan osoittaa yksittäiselle jäsenvaltiolle.
               
            
            
               3.JÄLKIARVIOINTIEN, SIDOSRYHMIEN KUULEMISTEN JA VAIKUTUSTENARVIOINTIEN TULOKSET
            
         
         
            
               •Vaikutustenarviointi
            
            
               Italia on pyytänyt lupaa jatkaa pakollisen sähköisen laskutuksen soveltamista kaikkiin laskuihin, joita Italian alueelle sijoittautuneet verovelvolliset laativat muille toimijoille tai loppukuluttajille, sekä lupaa laajentaa toimenpide koskemaan verovelvollisia, jotka hyötyvät pieniä yrityksiä koskevasta vapautuksesta. Myös yksinkertaistettujen laskujen, alv-direktiivin 219 artiklan perusteella toimitettujen tositteiden ja vapautettuihin liiketoimiin liittyvien laskujen olisi kuuluttava pakollisen sähköisen laskutuksen piiriin. Sijoittautumattomat verovelvolliset voivat halutessaan lähettää laskunsa SdI:n kautta. 
            
            
               
                  Verovelvolliset ovat jo mukauttaneet järjestelmiään siten, että ne vastaavat pakollista sähköistä laskutusta koskevia vaatimuksia. Jos luvan voimassaoloa ei jatkettaisi, mukauttamisesta aiheutuneet kustannukset olisivat verovelvollisten kannalta uponneita kustannuksia, ja niille aiheutuisi todennäköisesti uusia kustannuksia mukautumisesta uuteen raportointijärjestelmään, jolla pakollinen sähköinen laskutus mahdollisesti korvattaisiin.
               
               
                  Italian mukaan sähköinen laskutus on tehostanut veropetosten torjuntaa, koska tiedot ovat kattavampia, ajantasaisempia ja helpommin jäljitettävissä. Lisäksi toimenpide on osoittautunut tehokkaaksi ennaltaehkäiseväksi toimenpiteeksi, koska se on estänyt verovilppiä ja petollista toimintaa verovelvollisten keskuudessa. Laskujen lähettäminen SdI:n kautta antaa Italian verohallinnolle ajantasaisen ja automaattisen pääsyn verotuksen kannalta merkityksellisiin laskutietoihin. Toimenpiteen laajentaminen koskemaan verovelvollisia, jotka kuuluvat pk-yrityksiä koskevan vapautuksen piiriin, parantaisi tätä mahdollisuutta. Sen ansiosta veroviranomaiset voivat oikea-aikaisesti ja automaattisesti tarkistaa ilmoitetun ja maksetun alv:n välisen johdonmukaisuuden. 
               
               
                  Italian toimittamien arvioiden mukaan pakollisen sähköisen laskutuksen toteuttaminen on parantanut alv-säännösten noudattamista noin 2 miljardin euron arvosta. Lisäksi toimenpide on tuottanut epäsuorasti 580 miljoonaa euroa välittömien verojen kantamisesta saatujen lisätulojen ansiosta. Vuonna 2019 väärien alv-hyvitysten tunnistaminen ja lopettaminen mahdollisti vielä 945 miljoonan euron verotulojen perinnän. Lisäksi sähköistä laskutusta koskevien tietojen käyttö koko vuoden 2019 osalta on ollut olennaisen tärkeää sellaisten verovelvollisten tunnistamisessa, jotka eivät täytä ”esportatore abituale” ‑asemaa (tavanomaisen viejän asemaa) koskevia vaatimuksia (yli 1,3 miljardin euron menetykset väärin ilmoitettujen enimmäismäärien vuoksi). Saatujen tietojen avulla on myös voitu tunnistaa yrityksiä, jotka ovat osallistuneet yhteisön sisäisiin petollisiin menettelyihin vuoden 2019 viimeisten kuukausien ja vuoden 2020 välisenä aikana. Tunnistaminen perustuu olemattomia liiketoimia koskeviin laskutusvirtoihin, jotka ovat arvoltaan noin miljardi euroa.
               
               
                  Toimenpiteen laajentamiseen koskemaan pk-yritysten vapautuksen piiriin kuuluvia verovelvollisia liittyy lieventäviä toimenpiteitä, kuten mahdollisuus käyttää sähköisten laskujen laatimiseen ja lähettämiseen maksutta erilaisia ratkaisuja, esimerkiksi tietokoneille asennettavaa ohjelmistopakettia tai mobiililaitteisiin tarkoitettua sovellusta. Lisäksi sähköisen laskutuksen toteuttamiseen on liitetty eräiden vaatimusten poistaminen ja lisäpalvelujen tarjoaminen verovelvollisille. Kuten edellä mainittiin, toimenpiteen laajentaminen koskemaan verovelvollisia, jotka hyötyvät pk-yrityksiä koskevasta vapautuksesta, antaisi Italian verohallinnolle kattavan kuvan kaikkien verovelvollisten laatimista laskuista ja auttaisi sitä torjumaan alv-petoksia ja -vilppiä. 
               
            
            
               4.TALOUSARVIOVAIKUTUKSET
            
            
               
                  Toimenpiteellä ei ole kielteisiä vaikutuksia alv:stä saataviin unionin omiin varoihin.
               
            
            
               2021/0357 (NLE)
            
            
               Ehdotus
            
            
               NEUVOSTON TÄYTÄNTÖÖNPANOPÄÄTÖS
            
            
               täytäntöönpanopäätöksen (EU) 2018/593 muuttamisesta direktiivin 2006/112/EY 218 ja 232 artiklasta poikkeamisen keston ja soveltamisalan osalta
            
            
               EUROOPAN UNIONIN NEUVOSTO, joka
            
            
               ottaa huomioon Euroopan unionin toiminnasta tehdyn sopimuksen, 
            
            
               ottaa huomioon yhteisestä arvonlisäverojärjestelmästä 28 päivänä marraskuuta 2006 annetun neuvoston direktiivin 2006/112/EY
                  6
                ja erityisesti sen 395 artiklan 1 kohdan,
            
            
               ottaa huomioon Euroopan komission ehdotuksen,
            
            
               sekä katsoo seuraavaa:
            
            
               (1)Italialle annettiin neuvoston täytäntöönpanopäätöksellä (EU) 2018/593
                  7
                lupa ottaa käyttöön direktiivin 2006/112/EY 218 ja 232 artiklasta poikkeava toimenpide, jäljempänä ’erityistoimenpide’, jotta pakollinen sähköinen laskutus voitaisiin toteuttaa kaikkien Italian alueelle sijoittautuneiden verovelvollisten osalta lukuun ottamatta verovelvollisia, jotka hyötyvät mainitun direktiivin 282 artiklassa tarkoitetusta pieniä yrityksiä koskevasta vapautuksesta. 
            
            
               (2)Italian tasavalta pyysi komissiossa 31 päivänä maaliskuuta 2021 rekisteröidyllä kirjeellä lupaa poiketa edelleen direktiivin 2006/112/EY 218 ja 232 artiklasta voidakseen jatkaa pakollisen sähköisen laskutuksen soveltamista. Pyynnössään Italia pyysi lisäksi lupaa ulottaa erityistoimenpide koskemaan myös sellaisia verovelvollisia, jotka hyötyvät mainitun direktiivin 282 artiklassa tarkoitetusta pieniä yrityksiä koskevasta vapautuksesta.
            
            
               (3)Komissio antoi 10 päivänä syyskuuta 2021 päivätyllä kirjeellä Italian esittämän pyynnön tiedoksi muille jäsenvaltioille. Se ilmoitti 13 päivänä syyskuuta 2021 päivätyllä kirjeellä Italialle, että sillä oli kaikki pyynnön arvioimiseen tarvittavat tiedot.
            
         
         
            
               (4)Italia esittää, että käyttöön otetulla pakollisella sähköisellä laskutusjärjestelmällä, jossa kaikki laaditut laskut ohjataan Italian verohallinnon hoitaman Sistema di Interscambion, jäljempänä ’SdI’, kautta, on saavutettu kaikki sille asetetut tavoitteet eli veropetosten ja ‑vilpin torjunta, verosäännösten noudattamisen yksinkertaistaminen ja veronkannon tehostaminen, mikä on vähentänyt yritysten hallinnollisia kustannuksia.
            
            
               (5)Italia katsoo, että erityistoimenpiteen laajentaminen koskemaan myös sellaisia verovelvollisia, jotka hyötyvät direktiivin 2006/112/EY 282 artiklassa tarkoitetusta pieniä yrityksiä koskevasta vapautuksesta, parantaisi Italian verohallinnon mahdollisuuksia torjua arvonlisäveropetoksia ja -vilppiä, koska tällöin saataisiin kattava kuva kaikkien verovelvollisten laatimista laskuista. Lisäksi se antaisi Italian verohallinnolle mahdollisuuden valvoa, että nämä verovelvolliset noudattavat mainitun vapautuksen soveltamiselle asetettuja vaatimuksia ja edellytyksiä.
            
            
               (6)Pyydetty erityistoimenpiteen soveltamisalan laajentaminen ei Italian mukaan aiheuta merkittäviä kustannuksia verovelvollisille, jotka hyötyvät direktiivin 2006/112/EY 282 artiklassa tarkoitetusta pieniä yrityksiä koskevasta vapautuksesta. Näiden kustannusten pienentämiseksi Italia on antanut maksutta käyttöön erilaisia ratkaisuja sähköisten laskujen laatimiseen ja lähettämiseen, kuten tietokoneille asennettavan ohjelmiston ja mobiililaitteisiin tarkoitetun sovelluksen. Lisäksi sähköisen laskutuksen toteuttamisen yhteydessä poistetaan muita vaatimuksia, kuten vaatimus ilmoittaa kotimaisia liiketoimia koskevat laskutiedot, vaatimus toimittaa ostoja koskevat Intrastat-ilmoitukset ja velvoite antaa yksityiskohtaisia tietoja leasing- ja vuokrausyritysten tekemistä sopimuksista. Sähköisen laskutuksen toteuttaminen on myös antanut mahdollisuuden tarjota verovelvollisille eräitä lisäpalveluja, kuten esitäytetyt osto- ja myyntitiedot, määräajoin tehtävän arvonlisäveroselvityksen aikataulun, esitäytetyt vuosittaiset arvonlisäveroilmoitukset ja esitäytetyt maksulomakkeet, muun muassa tiedot maksettavista, hyvitettävistä tai palautettavista veroista (näitä palveluja tarjottaessa etusija annetaan sähköistä laskutusta käyttäville). Näillä toimenpiteillä on tarkoitus varmistaa erityistoimenpiteen oikeasuhteisuus.
            
            
               (7)Erityistoimenpide olisi rajattava ajallisesti, jotta voidaan seurata sen vaikutusta arvonlisäveropetosten ja -vilpin torjuntaan ja verovelvollisiin, erityisesti niihin, jotka hyötyvät direktiivin 2006/112/EY 282 artiklassa tarkoitetusta pieniä yrityksiä koskevasta vapautuksesta.
            
            
               (8)Jos Italia katsoo, että erityistoimenpiteen voimassaolon jatkaminen on tarpeen, sen olisi toimitettava komissiolle voimassaolon jatkamista koskeva pyyntö ja kertomus, johon sisältyy arvio erityistoimenpiteen tuloksekkuudesta arvonlisäveropetosten ja ‑vilpin torjunnassa ja veronkannon yksinkertaistamisessa. Kertomuksessa arvioidaan myös toimenpiteen vaikutusta verovelvollisiin, erityisesti niihin, jotka hyötyvät direktiivin 2006/112/EY 282 artiklassa tarkoitetusta pieniä yrityksiä koskevasta vapautuksesta.
            
            
               (9)Tämä erityistoimenpide ei saisi vaikuttaa hankkijan oikeuteen saada paperimuotoisia laskuja yhteisön sisäisissä liiketoimissa.
            
            
               (10)Poikkeava toimenpide ei vaikuta kielteisesti arvonlisäverosta saataviin unionin omiin varoihin.
            
            
               (11)Sen vuoksi täytäntöönpanopäätöstä (EU) 2018/593 olisi muutettava,
            
            
               ON HYVÄKSYNYT TÄMÄN PÄÄTÖKSEN: 
            
            
               1 artikla
            
            
               Muutetaan täytäntöönpanopäätös (EU) 2018/593 seuraavasti:
            
            
               1) Korvataan 1 artikla seuraavasti:
            
            
               ”1 artikla
            
            
               Poiketen siitä, mitä direktiivin 2006/112/EY 218 artiklassa säädetään, Italialla on lupa hyväksyä ainoastaan sähköisten tositteiden ja ilmoitusten muodossa olevat laskut, jos ne esittää verovelvollinen, joka on sijoittautunut Italian alueelle.”
            
            
               2) Korvataan 2 artikla seuraavasti:
            
            
               ”2 artikla
            
            
               Poiketen siitä, mitä direktiivin 2006/112/EY 232 artiklassa säädetään, Italialla on lupa säätää, että Italian alueelle sijoittautuneiden verovelvollisten esittämien sähköisten laskujen käyttöön ei sovelleta vastaanottajan suostumusta.”
            
            
               3) Korvataan 4 artikla seuraavasti:
            
            
               ”4 artikla
            
            
               Tätä päätöstä sovelletaan 31 päivään joulukuuta 2024.
            
         
         
            
               Jos Italia katsoo, että 1 ja 2 artiklassa tarkoitettujen poikkeusten voimassaolon jatkaminen on tarpeen, Italian on toimitettava komissiolle voimassaolon jatkamista koskeva pyyntö sekä kertomus, jossa arvioidaan sitä, miten tuloksekkaita 3 artiklassa tarkoitetut kansalliset toimenpiteet ovat olleet arvonlisäveropetosten ja ‑vilpin torjunnassa ja veronkannon yksinkertaistamisessa. Kertomuksessa on lisäksi arvioitava kyseisten toimenpiteiden vaikutusta verovelvollisiin, erityisesti niihin, jotka hyötyvät direktiivin 2006/112/EY 282 artiklassa tarkoitetusta pieniä yrityksiä koskevasta vapautuksesta, sekä sitä, lisäävätkö kyseiset toimenpiteet näiden verovelvollisten hallinnollista rasitusta ja kustannuksia.”
            
            
            
               2 artikla
            
            
               Tämä päätös on osoitettu Italian tasavallalle.
            
            
               Tehty Brysselissä
            
            
               
                     Neuvoston puolesta
               
               
                     Puheenjohtaja
               
            
         
         
            
                  
                     (1)
                  
                        EUVL L 347, 11.12.2006, s. 1.
               
               
                  
                     (2)
                  
                        EUVL L 99, 19.4.2018, s. 14.
               
               
                  
                     (3)
                  
                        EUVL C 261, 9.8.2017, s. 46.
               
               
                  
                     (4)
                  
                        EUVL C 261, 9.8.2017, s. 46.
               
               
                  
                     (5)
                  
                        
                  https://ec.europa.eu/taxation_customs/system/files/2020-07/2020_tax_package_tax_action_plan_en.pdf
                   
               
               
                  
                     (6)
                  
                        EUVL L 347, 11.12.2006, s. 1.
               
               
                  
                     (7)
                  
                        EUVL L 99, 19.4.2018, s. 14.